**Шагыйрь Факил Сафинның моң бишеге**

Х.Ә. Галимҗанова

 1 нче квалификацион категорияле татар теле һәм әдәбияты укытучысы

 Мөслим муниципаль районы

 “Сәламәтлек мөмкинлекләре чикләнгән балалар

 өчен Түбән Табын мәктәп-интернаты” дәүләт

 бюджет гомуми белем бирү учреждениесе

 “Туган авыл! Туган җир! Туган туфрак! Ишетү белән күңелнең иң түренә барып җитә торган нинди кадерле, изге сүзләр бу. Авылдан чыккан кешенең бөтен тормышы туган авылы, туган җире белән бәйле... Кая гына китсәң дә, алар сине озата бара, озак күрми торсаң, төшеңә керә, җыр-моң булып, күңелеңә тула. Шуңа күрә туган авылларыбыз турында берсеннән-берсе матур шигырь-җырлар иҗат ителә.” Әлеге матур сүзләр “Моң бишегем Мөслим” китабына язылган “Сүз башы”ннан алынды. Чыннан да, бу китап белән танышып чыкканнан соң, Мөслим төбәгенең шигъри талантларга гаять бай булуына инанасың. Китапта Мөслим районы һәм аның авылларына багышланган җырлар һәм шигырьләр тупланган. Бу китап районыбыз халкы өчен бик тә кадерле бүләк . Чөнки туган якка багышлап шигырьләр бик күп языла, аларга көйләр иҗат ителә. Ә менә шушыларның һәммәсен бер җыентыкка туплап, китап итеп бастыру - бик мактаулы, шул ук вакытта күп көч һәм сабырлык сорый торган хезмәт. Һәм менә шушы җаваплы эшне якташыбыз, Татарстанның атказанган юристы, Татарстан язучылар берлегенең күренекле әгъзасы Флүр Нуретдин улы Баһаветдинов башкарып чыкты. Бу аның якташларына беренче бүләге генә түгел. Мөслим районының 75 еллыгына багышлап чыгарылган саллы гына ”Без-Мөслим балалары” дигән китабы да зур әһәмияткә ия. Районыбызның мактаулы кешеләре үзләре исән чакта ук ихтирам казаналар, тирә-юньгә танылалар, хезмәтләренә тиешле бәя алалар.

 Кабат “Моң бишегем Мөслим” китабына кайтыйк. Мөслим районы һәм анын авылларына багышланган әсәрләрнең авторлары - ­ күренекле әдипләр, композиторлар, шул төбәктән чыккан шагыйрьләр, хәзерге көндә дә туган туфракларында яшәүче хезмәт кешеләре, мәктәп укучылары, чит өлкәләрдә гомер кичеруче якташлар. Илһамлы йөрәк түреннән чыккан ихлас шигырьләрне гүзәл туган якка булган чиксез ярату, тирән мәхәббәт берләштерә.

 Китапның исеме дә бүгенге конференция темасы белән аваздаш: “Туган ягым - моң бишегем”. Чынлап та, кайсы гына иҗат кешесен алсак та, һәркайсы өчен илһам чыганагы, моң бишеге – газиз туган ягы. Ә безнең Мөслим төбәге иҗат кешеләренә гаять бай. Шушы китапта без аларның туган якларын сагынып, олылап язган шигырьләре тупланмасы белән таныша алабыз. Зөлфәт, Харрас Әюп, Шәмсия Җиһангирова, Наис Гамбәр, Эльмира Шәрифуллина, Ләбиб Лерон, Мөҗәһит Әхмәтҗанов кебек танылган шагыйрьләрнең моң тулы шигырьләре Мөслим ягына мәдхия булып янгырый. Алай гына да түгел, без язучылар буларак белгән Флүс Латыйфи, Фоат Садриев, Факил Сафиннарның да туган авылларына багышланган бик матур шигырьләре урын алган китапта.

 Бүгенге сүзем дә шушы танылган якташларымның берсе, күпкырлы талант иясе – шагыйрь, прозаик, композитор, күп санлы хикәяләр, тәнкыйди мәкаләләр, публицистик язмалар авторы Факил Сафин турында. Аның тормышына, иҗатка килү юлына күз салсак, бу юлларның бормалы булуын, моң бишегенә күп төрле иҗат эшчәнлеге сыюын күрербез.

 Факил Миңнемөхәммәт улы Сафин (әдәби псевдонимы — Факил Әмәк) 1954 елның 2 гыйнварында Татарстанның Мөслим районы Әмәкәй авылында туган. Факил кечкенәдән әдәбият, сәнгать белән кызыксынып үсә. Аның беренче шигырьләре район газетасында басылып чыга. Мөслим районы Күбәк урта мәктәбен тәмамлагач, колхозда механизатор булып эшли башлый. Минзәләдә шоферлык һөнәрен үзләштерә. Ерак Көнчыгышта, Кытай чигендә армия сафларында хезмәт иткәндә дә иҗат эшен туктатмый. Армиядән кайткач, авылда комсомол оешмасы секретаре, мәдәният йорты директоры вазифаларын башкара. Әмма югары белем алу теләге көчлерәк булып чыга, Казан дәүләт университетының тарих-филология факультетын тәмамлый һәм гомерен мәгариф, мәгърифәтчелек эшенә багышлый.

 Укыту эшчәнлеге Мөслим районы Октябрь авылында башлана. Гаилә корып җибәргәч, туган авылына кайта һәм мәктәптә әдәбият, тарих, хәрби белем нигезләрен укыта, берничә елдан райондагы иң зур саналган Татар Бүләр урта мәктәбенә директор итеп билгеләнә.

 Язмыш Факил Сафинны 1984 елда Чаллы шәһәренә алып килә. КамАЗның автомобильләр җыю заводында, баш конвейерда слесарь-җыючы, бригадир, мастер булып эшли. Эш дәверендә үзен тырыш хезмәт кешесе итеп таныта. 1988 елда Чаллының Автозавод районы мәгариф бүлеге Ф. Сафинны укыту эшенә чакыртып ала. Ул шәһәрнең 24 нче, 18 нче мәктәпләрендә тарих укыта. Шәһәр тарихында беренче мәртәбә рус телле балаларга 8 нче сыйныфларга кадәр “Татар халкының тарихы, әдәбияты, мәдәнияте” дигән яңа фән-дәресләр укыта башлый. Бераздан Тукай район мәгариф бүлеге карамагына җибәрелә. Тик иҗат эше тынгылык бирми. Шул елларда аның исеме шәһәр матбугатында күренә башлый.

 1990 елда Факил Сафин, укучыларга Әмәк псевдонимы белән танылган язучы, шагыйрь үз чорында данлыклы “Таң йолдызы” газетасына баш мөхәррир урынбасары булып эшкә килә. Авыр икътисади буталыш башланган елны газетаның абруен күтәрүгә зур көч куя. 1991 елның февралендә Факил КамАЗ радиосының татарча тапшырулар редакциясенә эшкә күчә. Беренче Татарстан президентын сайлаган чорда Шәймиев Минтимер Шәрип улыннан шәһәрдә иң беренче татарча интервью алган кеше ул була.

 Ул көннәрдә Чаллыда Факил Сафинның иҗатын яклаучылар, аңа фатиха бирүчеләр арасында танылган әдипләр Газиз Кашапов, Кадыйр Сибгатуллин була. Хәниф Хөснуллин аның шигырьләрен җыйнап Мөдәррис Әгъләмовка Казанга җибәрә. Күп тә үтми, “Шәһри Казан” газетасында шагыйрь Факил Әмәк исеме пәйда була, бер бәйләм шигырьләре басылып чыга. Аның республикада таныла башлавы була бу. 1991 елның август аенда Факил Сафин “Аргамак” журналына проза, шигърият бүлегенә мөхәррир итеп чакырыла, журналның эчтәлеге, тышкы бизәлеше белән республика басмалары арасында алдынгы урынга чыгуына үзеннән зур өлеш кертә.

 1995 елның гыйнварыннан Факил Сафин шәһәр мәгариф идарәсе тәкъдиме белән Чаллы педагогия колледжына әдәбият укытырга китә. Укыту-тәрбия эшендәге үзгәрешләр, яңа технологияләр, методикалар барлыкка килү, яңалыкка омтылу шәһәр җитәкчеләрен Чаллыда фәнни-методик журнал чыгару фикеренә этәрә. Яңа журналны оештыру Факил Сафинга йөкләнә. “Фән һәм мәктәп” журналы 1996 елның октябрь аеннан чыга башлый.

 Әдәбиятка Ф. Сафин бай тормыш тәҗрибәсе булган хәлдә килеп керә. Беренче әсәрләре белән үк укучыларның игътибарын яулап ала, тиз арада әсәрләрендә фәлсәфи бөтенлеккә ирешә алган үзенчәлекле язучыларның берсе булып таныла. Факил Сафин — “Соңгы көз” (1989), “Гөлҗиһан” (1994) повестьлары, ”Биек тауның башларында” (1999) романы, “Саташып аткан таң” (2002) роман-трилогиясе, күп санлы хикәяләр, Кадыйр Сибгатуллин, Рәшит Бәшәр, Зөлфәт, Мөдәррис Әгъләмов һ.б. әдипләрнең иҗатлары буенча фәнни эзләнүле, тәнкыйди мәкаләләр; публицистик язмалар, шигырьләр, эпиграмма, пародияләр авторы.

 2000 елның көзендә ул Казанга “Казан утлары” журналына бүлек мөдире итеп эшкә чакырыла. Әмма Чаллыда әдәби-нәфис журнал оештыру уе тугач, шәһәр хакимияте һәм Татарстан Язучылар берлеге җитәкчелеге бу эшкә Факил Сафинны тәкъдим итәләр. Ул кыска гына вакыт эчендә “Мәйдан” дип исемләнгән, хәзер инде халыкка билгеле әдәби-нәфис, иҗтимагый журнал оештыра, аңа уңышлы җитәкчелек итә.

 Факил Сафинның җыр-музыка өлкәсендәге эшчәнлеге дә игътибарга лаеклы. Бигрәк тә балалар җырын үстерүгә зур әһәмият бирә. Шәһәр үзешчән композиторлары арасында ул, беренчеләрдән булып, Казанда Татарстан Президенты Аппараты, “Җыен” фонды үткәргән балалар җырлары конкурсында катнашып лауреат була. Чаллы шәһәрендә үткәрелә торган Республика “Тургай” җыр фестивален оештыруда турыдан-туры катнашып, бу фестивальнең беренче җиңүчесе дә була.

 Факил Сафин — Чаллыда иң тәүге балалар иҗат түгәрәкләрен башлап җибәрүчеләрнең берсе. Шәһәр “Балалар иҗат үзәге”ндә шигырь түгәрәге үткәреп йөргән чагында, ул “Көмеш кыңгырау” газетасын оештыру фикеренә килә. Күп каршылыклар аша бу газета оешып, тиз арада балаларның яраткан басмасына әверелә. Ул балалар әдәбиятында да актив эшли.

 Факил Сафин — Татарстанның атказанган мәдәният хезмәткәре (2004), Татарстан Язучылар берлегенең Гаяз Исхакый исемендәге премиясе лауреаты (1999), 1996 елдан Язучылар берлеге әгъзасы. 1998 елда ана “Ел язучысы” исеме бирелде. 2000 ел - “Гөлҗиһан”китабы  “Ел китабы”исемен алды. 2018 елда А.Алиш исемендәге премиягә лаек булды. Бүгенге көндә Татарстан язучылар берлегенең Чаллы бүлеген җитәкли.

 Алда әйткәнемчә, Факил Сафинның Чаллыда башланган иҗат чорында аңа ярдәм кулы сузып, иҗатын хуплаучыларның берсе шагыйрь Кадыйр Сибгатуллин була. “Син - шагыйрь. Үзеңне хөрмәт итәм, иҗатыңны яратам. Берүк чор ыгы-зыгысына ияреп ваклана күрмә”, - дип нәсихәт бирә ул Факилгә. Ә аның “Тузганак чәчәге” исемле шигырьләр китабы кулъязмасына язылган рецензиясендә Кадыйр Сибгатуллин болай ди: “…Әмәк шигырьләре әрнүле шигырьләр. Иҗаты да әрнүле иҗат. Бүгенге көнебез, тормышыбыз өчен әрнү дә аның бу кулъязмасында аерым урын алып тора. ...Әлбәттә, шагыйрь үзе дә, шигырьләр дә тоташ әрнү генә түгел. Бу яшәүнең куанычы да, шатлыгы да булмаса, әрнүе дә булмас иде бит. Факил Әмәк шигырьләре мине нык кына уйландырды. Фикер таза. Әйтәсе сүз тартынмыйча, туп-туры әйтелә, тәртә арасына көчләп кертелми”. Менә шундый чын, эчкерсез дуслык бәйли бу ике шагыйрьне. Кадыйр Сибгатуллиннын вафатыннан сон, Факил Сафин шагыйрь яшәгән өйгә килеп, шәхси архив материаллары нигезендә каләмдәшенең иҗатын өйрәнү эшенә керешә, һәм эзлекле рәвештә алып барылган ул эш бүгенгәчә дәвам итә. Нәтиҗәдә, аның тырышлыгы белән, 2007 елның 4 апрелендә Чаллы шәһәрендә төбәкара фәнни-гамәли конференция үткәрелеп, аның материаллары, һәм Кадыйр Сибгатуллинның тормыш юлы һәм иҗатын тулы чагылдырган “Шигырьләрнең кирәк чагы” монографиясе китаплары дөнья күрә.

 Бүгенге теманы ачу өчен, мин Факил Сафинның “Моң бишегем Мөслим” китабында урын алган шигырьләренә генә мөрәҗәгать итәм. Кадыйр Сибгатуллинның “…Әмәк шигырьләре әрнүле шигырьләр...” дигән сүзләрен куәтләп, шушы урында Факил Сафинның туган ягында мәктәп директоры булып эшләгән Татар Бүләре авылындагы дусларына атап язган “Тамырлар яшәтә безне” дигән шигыренә мөрәҗәгать итәсем килә.

 Борынгыга орындыңмы,

 Кагылдыңмы тарихка-

 Аралап хәтер төпкелен,

Ырулар, илләр калка.

 Ут төртерләр кабат-кабат,

 Бәгырьләрдә сут кибәр.

 Янгансың да ялгангансың,

Тамырың тирән, Бүләр!

Чыннан да, никадәр фаҗига, әрнү шигырьдә...Шагыйрь тарихны актара, үткәннәрне барлый, нәтиҗәләр ясый. Үзе дә авылдан чыккан язучы буларак, Ф.Сафинга авылның һәр сулышы, яшәеше, кешеләре, тарихы, гореф-гадәтләре - һәммәсе таныш. Шуңа күрә дә ул татар халкының яшәешен, тормышын авыл аша сурәтли, аның бүгенгесе һәм киләчәге өчен борчыла:

Яңа меңьеллык йөзендә

Сурәтең калсын, Бүләр!

 Хәтерле бул. Хәтерсезләр

Тамыр яндырып түләр!

 Мин кабат “Мон бишегем Мөслим” китабын актарам. Факил Сафин шигырьләре аның үзенчәлекле бер бизәге булып тора, чөнки алар күбесе көйгә салынып, моң булып түгелә. Шундыйлардан “Ык дулкыннары”, “Мөслимдәге якты язлар”, “Җанда йөртәм, Мөслимем” шигырьләренә композиторлар көй язса, туган авылына багышланган “Әмәкәй күңелемдә” шигыренә автор үзе көй иҗат иткән.

Якты йолдыз булып яна

 Әмәкәй күңелемдә.

Төшен юлга юрап, мине

 Көтәдер әнкәй көн дә.

 Синдә генә чишмәләрнең

 Көмеш икән сулары.

 Уйларымда ничәнче кат

 Урыйм Калмыя буйларын,-

дип, сагынуын җырга сала шагыйрь.

 Мөслимнең якты язларын сагына ул, аларның бары туган якта гына була алуына ул инде инанган:

 Беркайда юк, бер җирдә юк

Мөслимдәге ярсу язлар.

Ашкынулы ямьле язлар,

 Мөслимдәге якты таңнар.

 Факил Сафинның шигърияте турында аның якташы, каләмдәше шагыйрь Зөлфәт болай ди: “ Факилнең һәр шигыре уйга сала, һәр шигыре яндыра. Берсеннән аерылып, икенчесенә күчеп булмый. Көчле шигырьнең тылсымы да нәкъ шунда шул — кешеләргә үз күңелләрен, йөрәкләрен аңларга ярдәм итә ул”. Шундый уйга сала торган көчле шигырьләрнең берсе “Мөслимгә кайткач” дип атала:

 Сыный дөнья. Туа гаярь затлар,

Кире бормак Ыкның үзен дә.

 Кемнәр килеп, кемнәр китмәгән дә –

Ык бер җайга ага бүген дә.

 Кайтам, дисәм, юл – Мөслимгә бары,

 Якташлар шул, үзгә – чор гына.

 Юкәләр, күр, оеп, яңгыр көтә,

Акчарлаклар бала очыра....

 Ф.Сафин - безнең якташыбыз, мактанычыбыз, куанычыбыз һәм горурлыгыбыз. Аның талантына, тырышлыгына, эшчәнлегенә, туктаусыз иҗатта кайнавына сокланмый мөмкин түгел. Мин аны чын ватанпәрвәр шәхес дип атар идем. Күпкырлы, җаваплы эшләр башкаруына карамастан, туган ягына һәрчак кайтырга җай табып тора әдип. Үзе генә түгел, иҗат кешеләрен, каләмдәшләрен дә алып кайтып, бик матур очрашулар бүләк итә ул безгә. Гыйнвар аенда үзенең 65 яшьлек юбилеен билгеләп үткән Факил Сафинны, әлбәттә, Мөслимебез кабат үзенә дәште. Үзәк китапханәдә аның белән булган җылы очрашу якташыбызга иҗат итәргә илһам һәм дәрт өстәгәндер дип ышанасы килә. Моның шулай икәненә шагыйрьнең “Кайту” исемле шигырендә дә җавап табарга мөмкин.

 Ыргылыплар ага икән гомер...

Тояр өчен шушы агышны,

 Кирәк икән зәңгәр Ыкка төшеп,

Дулкынында юу сагышны.

 Күңелемнең канатлары талып,

 Очкын сибеп бәгырь янганда,

 Туган ягым - гомер бишегемә

 Мин табындым һаман, һаман да.

 Әйе, Факил Сафин өчен туган ягы – гомер бишеге, моң бишеге. Аның шигырьләренең шифалы булуы, халык тарафыннан яратып укылуының сере дә, бәлки, нәкъ менә шушы туган як моңының көчендәдер.

 Мин иҗат кешеләренә һәрвакыт хөрмәт белән карыйм. Аларның күңелләрендәге хисләрен гаҗәеп матур бизәкләргә төреп бирә белүләре сокландыра мине. Язмамны, “Моң бишегем Мөслим” китабы белән танышып чыкканнан сон, күңелемдә туган шигъри юллар белән тәмамлыйсым килә:

Гомерем буе сокланып яшәдем,

 Матур итеп шигырь яза белгәннәргә.

 Күңелләрдә сөю, дәрт уятып,

 Кешелекне матур моңга төргәннәргә.

 Менә тагын яңа китап кулларымда,

Эчләрендә - күпме моң, сагыш...

 Кереп китсәм, адашырмын сыман,

 Һәрбер шигырь - үзе бер язмыш...

Күпләрегез, туган яктан китеп,

Чит җирләрдә яшәп калгансыз.

Кулыгызга каләм алгансыз да,

Күңел хисен шунда салгансыз.

 Соклану һәм сагыну тойгыларын

Шигъри тәлгәшләргә тезгәнсез.

 Туган якның сихри табигатен

Шагыйрь күзе белән күргәнсез.

Языгыз сез, янып, илһамланып,

 Каләмегез һәрчак тибрәлсен!

 Иҗатыгыз туган ягыбызда

Моң бишеге булып тирбәлсен!

Кулланылган әдәбият

Ф.Баһаутдинов. Моң бишегем Мөслим.- Казан, Мәгариф, 2009

Факил Сафин. Шигъри балкыш.- “Мәйдан” журналы, 2008, №12

Ф.Сафин. Сәфәр: Шигырьләр.—Казан: «Идел-Пресс» нәшр., 2002

Ф.Сафин. Тузганак чәчәге: Шигырьләр.- Казан: Газета-журналлар нәшр., 1994

Мөдәррис Әгъләмов. Шигъри әнкә баласыдыр - Шәһри Казан, 1993.

Мансур Вәлиев. Яңа исемнәр, яңа әсәрләр. Казан утлары.1994 № 1.

Гөлчәчәк Галиева. Мәйдан тоткан егетләрдә өмет - Мәдәни җомга. 2004.

Фоат Садриев. Йолдыз нуры. - Казан утлары. 2004 №1.

Наис Гамбәр. Талантлы син, Кеше туганым «Саташып аткан таң» китабына кереш мәкалә. Казан: Татар. кит. нәшр., 2003.